钦定古今图书集成/明伦汇编/官常典/第599卷 > 王忱
## 钦定古今图书集成/明伦汇编/官常典/第599卷 > 王忱

按《元史王玉传》：“玉子忱，字允中，幼读书，明敏有才识。
平章赵璧引见裕宗潜邸，语称旨，命宿卫掌钱谷计
簿，授山北辽东道提刑按察司副使。驸马伯忽里数
驰猎，蹂民田，忱以法绳之。宪吏耿熙言：征北京宣慰
司积年逋负，计可得钞二十万锭。帝遣使核实，熙惧
事露，擅增制语，有‘并打算大小一切诸衙门等事，凡’”
十二字，追系官吏至数百人。忱验问，知其诈，熙乃款
伏。裕宗薨于潜邸，忱建言：“陛下春秋高，当早建储嗣。”
平章不忽木以闻，帝嘉纳焉。改河北河南道提刑按
察副使，忱以江南人鬻子北方，名为养子，实为奴也，
乞禁之。又省部以正军馀田出调发，忱言：士卒冲冒
寒暑，远涉江海，宜加优恤。皆从之。颍州朱喜尝俘于
兵，既自赎，主家利其赀，复欲以为奴。又有诬息州汪
清为奴，杀而夺其妻子及田宅者，狱久不决，忱皆正
之。劾罢镇南帅唐兀台。唐兀台结援大臣，诬奏于帝，
系忱至京师，得面陈其事。世祖大悟，抵唐兀台罪按
察司改廉访司。起忱为燕南河北道肃政廉访副使，
累迁岭南、广西、河东、山西两道肃政廉访使，江陵、汴
梁两路总管。至大三年，拜中奉大夫、云南行省参知
政事，未行，卒。